PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FK/3/1/086	Bratislava 20. júla 2006 

	Protimonopolný úrad Slovenskej republiky, odbor koncentrácií v správnom konaní číslo 0044/OK/2006 začatom dňa 9. 6. 2006 na základe oznámenia koncentrácie podnikateľom Siemens Aktiengesellschaft, so sídlom Wittelsbacherplatz 2, D - 80333 Mníchov, Spolková republika Nemecko, zastúpeným JUDr. Martinom Nedelkom, advokátom so sídlom Zámocká 30, 811 01 Bratislava, vo veci koncentrácie podnikateľov Siemens Aktiengesellschaft, so sídlom Wittelsbacherplatz 2, D - 80333  Mníchov, Spolková  republika  Nemecko a Diagnostic  Products Corporation so sídlom 5420 Pacific Concourse Drive, Los Angeles, California 90045, Spojené štáty americké

                                                  rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže            a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou  spočívajúcou v získaní nepriamej výlučnej kontroly, podnikateľa Siemens Aktiengesellschaft, so sídlom Wittelsbacherplatz 2, D-80333 Mníchov, Spolková republika Nemecko nad podnikom podnikateľa Diagnostic Products Corporation so sídlom 5210 Pacific Concourse Drive, Los Angeles, California 90045, Spojené štáty americké, prostredníctvom spoločnosti Siemens Medical Solutions USA, Inc., na základe Zmluvy a plánu fúzie uzatvorenej dňa 26. apríla 2006 medzi spoločnosťami Siemens Medical Solutions USA, Inc., Dresden Acquisition Corporation a Diagnostic Products Corporation. 

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 9. 6. 2006 doručené fax-om a následne dňa        12. 6. 2006 listom zaevidovaným pod číslom 2825/2006 oznámenie koncentrácie, v ktorom podnikateľ Siemens Aktiengesellschaft, so sídlom Wittelsbacherplatz 2, D - 80333 Mníchov, Spolková republika Nemecko (ďalej len „Siemens AG“) , zastúpený JUDr. Martinom Nedelkom, advokátom so sídlom Zámocká 30, 811 01 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže            a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa Siemens AG nad podnikom podnikateľa Diagnostic Products Corporation so sídlom 5420 Pacific Concourse Drive, Los Angeles, California 90045, Spojené štáty americké (ďalej len „Diagnostic Products Corporation“), prostredníctvom americkej dcérskej spoločnosti Siemens Medical Solutions USA, Inc. Celá transakcia spočíva v účelovom založení spoločnosti Dresden Acquisition Corporation spoločnosťou Siemens Medical Solutions USA, Inc., čisto za účelom akvizície podnikateľa Diagnostic Products Corporation. Na základe Zmluvy a plánu fúzie („Agreement and Plan of Merger“), uzatvorenej dňa 26. apríla 2006 medzi spoločnosťami Siemens Medical Solutions USA, Inc., Dresden Acquisition Corporation a Diagnostic Products Corporation (ďalej len „Zmluva“), dôjde k zlúčeniu spoločnosti Dresden Acquisition Corporation so spoločnosťou Diagnostic Products Corporation, pričom Diagnostic Products Corporation bude nástupníckou spoločnosťou a Dresden Acquisition Corporation zanikne. Akcie Dresden Acquisition Corporation sa zároveň premenia na akcie Diagnostic Products Corporation. Pôvodné akcie Diagnostic Products Corporation budú buď stiahnuté z obehu alebo ich kúpi samotná Diagnostic Products Corporation. Tým Siemens AG získa nepriamo 100 % akcií spoločnosti Diagnostic Products Corporation.  

  	Na základe predmetného oznámenia začalo dňa 9. 6. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Siemens AG a Diagnostic Products Corporation, o čom úrad listom číslo 2973/PMÚ SR/2006 zo dňa 22. 6. 2006 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 22. 6. 2006 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie    § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10      ods. 12 zákona v nadväznosti na vyhlášku. 

Oznámenie koncentrácie bolo podľa § 10 ods. 12 zákona v nadväznosti na vyhlášku doplnené listom zaevidovaným na úrade pod č. 2979/2006      dňa 22. 6. 2006 a následne listom zaevidovaným pod č. 3008/2006 dňa               26. 6. 2006, na základe čoho podľa § 11 zákona začala dňa 27. 6. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka správneho konania oznámená listom č. 3083/PMÚ SR/2006 zo dňa 3. 7. 2006.
Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 6. 6. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1 Spoločnosť Siemens AG

	je zapísaná v Obchodnom registri B Obvodného súdu Mníchov pod      č. HRB 6684. Siemens AG je nemeckou akciovou spoločnosťou, materskou spoločnosťou zastrešujúcou ekonomickú skupinu Siemens. Akcie spoločnosti Siemens AG sú prijaté na obchodovanie na všetkých nemeckých burzách cenných papierov, na burzách cenných papierov v Londýne, Paríži, Zürichu a New Yorku. Žiaden z akcionárov nedrží taký počet akcií, ktorý by mu umožnil výkon kontroly nad podnikateľom Siemens.     

Činnosť spoločnosti Siemens AG je rozdelená do nasledujúcich šiestich obchodných oblastí:

▪ Informatika a komunikácie, kde patria skupiny Communications Group a Siemens Business Services Group – poskytujú komplexné spektrum informačných a komunikačných riešení.
▪  Automatizácia a riadenie, kde patria skupiny Automation and Drives Group, Industrial Solutions and Services a Siemens Building Technologies Group – dodávajú produkty, systémy, riešenia a servis pre priemyselnú a stavebnú automatizáciu a pre letiskovú a poštovú logistiku.
▪ Energetika, kde patria skupiny Power Generation Group a Power Transmission and Distribution Group – ponúkajú plný rozsah energetických riešení, od výroby elektrickej energie vrátane jej prenosu a rozvodu.
▪ Doprava, kde patria skupiny Transportation Systems Group (železničné systémy) a Siemens VDO Automotive Group (automobilové systémy). 
▪  Zdravotníctvo, kde patrí skupina Medical Solutions Group, uznávaná pre svoje inovatívne produkty, komplexné riešenia, servis a konzultačnú činnosť pre odborné kruhy zdravotnej starostlivosti.
▪ Svetelná technika (osvetľovanie), ktorá je tvorená spoločnosťou Osram GmbH. Špecializuje sa na svetelné zdroje, elektronické riadiace prevody a na systémy riadenia osvetlenia.
		K ďalším obchodným činnostiam Siemes AG patria:
▪ aktivity v oblasti finančných služieb a nehnuteľností, ktoré sú riadené spoločnosťou Siemens Financial Services GmbH a divíziou Siemens Real Estate.
▪ Pridružené činnosti, pričom hlavnými z nich sa zaoberajú Bosch und Siemens Hausgeräte GmbH a Fujitsu Siemens Computers (Holding) BV.

	Na území Slovenskej republiky spoločnosť Siemens AG podniká prostredníctvom nasledujúcich ňou nepriamo kontrolovaných spoločností:     (i) BSH Drives and Pumps s.r.o., (ii) E L A S, spol. s r.o., (iii) HT Computers, a. s., (iv) LinKoMet Engineering – spoločnosť s ručením obmedzeným Košice, (v) OSRAM Slovakia, a. s., (vi) SAS Automotive s.r.o., (vii) SAT Systémy automatizačnej techniky, spol. s r.o., (viii) Siemens Business Services s.r.o., (ix) Siemens Program and System Engineering s.r.o., (x) Siemens s.r.o., (xi) SIPRIN, s.r.o. a (xii) Volkswagen Elektrické systémy s.r.o.

	Na základe uvedeného úrad dospel k záveru, že spoločnosť Siemens AG je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť Diagnostic Products Corporation 

	je akciová spoločnosť založená podľa práva štátu Kalifornia, ktorej akcie sú verejne obchodovateľné. Kontrolu nad touto spoločnosťou nevykonáva žiadny jej akcionár. Podiel najvýznamnejšieho akcionára je 16,1 %. Spoločnosť Diagnostic Products Corporation je zastrešujúcou materskou spoločnosťou podnikateľskej skupiny Diagnostic Products Corporation (ďalej len „Skupina DPC“). Spoločnosť Diagnostic Products Corporation je spoločnosťou pôsobiacou celosvetovo na trhu imunodiagnostiky a je zastúpená v celom svete vo viac ako 155 štátoch prostredníctvom vlastných dcérskych spoločností alebo nezávislých distributérov. Hlavné výrobné zariadenia má umiestnené v Los Angeles (California) a Flanders (New Jersey), Spojených štátoch amerických. Ďalšie výrobné závody má vo Veľkej Británii a Číne. 

Spoločnosť Diagnostic Products Corporation pôsobí v oblasti in vitro diagnostiky, predovšetkým v oblasti imunochemických diagnostických systémov používaných v lekárskych zariadeniach, v lekárskych a referenčných laboratóriách, ako aj vo veterinárnych, forenzných a výskumných zariadeniach. Diagnostic Products Corporation konkrétne vyvíja, vyrába a celosvetovo predáva imunochemické testovacie súpravy, pozostávajúce z nástrojov a testovacích látok (reagentov), do zdravotníckych, výskumných, referenčných a veterinárnych laboratórií. Na základe dohôd o distribúcii s tretími stranami je činná aj v oblasti distribúcie určitých nástrojov a testovacích látok (reagentov) z oblasti klasickej klinickej chémie, pričom v tejto kategórii nemá žiadne vlastné výrobky. Predaje tohto druhu na Slovensku sú úplne zanedbateľné. 
	Na území Slovenskej republiky Spoločnosť Diagnostic Products Corporation pôsobí výlučne v oblasti dovozu svojich výrobkov, realizovaných prostredníctvom svojej 100 % dcérskej spoločnosti DPC Slovensko, s.r.o., Bratislava alebo prostredníctvom nezávislého distribútora Gnosis, s.r.o., Bratislava.

	Na základe uvedeného úrad dospel k záveru, že spoločnosť Diagnostic Products Corporation je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, podnikateľ Siemens AG založil prostredníctvom svojej americkej dcérskej spoločnosti Siemens Medical Solutions USA, Inc., výlučne za účelom akvizície podnikateľa Diagnostic Products Corporation, spoločnosť Dresden Acquisition Corporation. Na základe Zmluvy dôjde k zlúčeniu spoločností Dresden Acquisition Corporation s Diagnostic Products Corporation, pričom Diagnostic Products Corporation bude nástupníckou spoločnosťou a Dresden Acquisition Corporation zanikne. Akcie Dresden Acquisition Corporation sa zároveň premenia na akcie Diagnostic Products Corporation. Pôvodné akcie Diagnostic Products Corporation budú buď stiahnuté z obehu alebo ich kúpi samotná Diagnostic Products Corporation. Výsledkom transakcie bude, že Siemens AG nepriamo získa 100 % akcií spoločnosti Diagnostic Products Corporation, čím získa nepriamu výlučnú kontrolu nad podnikom podnikateľa Diagnostic Products Corporation. 

Ako sa uvádza aj v oznámení koncentrácie, napriek tomu, že predmetná transakcia bola po formálnej stránke realizovaná čiastočne ako zlúčenie dvoch samostatných podnikateľov podľa § 9 ods. 1 písm. a) zákona, jej konečným výsledkom je získanie nepriamej výlučnej kontroly podnikateľa Siemens AG nad podnikom podnikateľa Diagnostic Products Corporation. V danom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona, pričom k naplneniu skutkovej podstaty koncentrácie došlo uzatvorením Zmluvy.
3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Siemens AG.
Účastníkmi posudzovanej koncentrácie sú podnikatelia Siemens AG, ako podnikateľ, ktorý získa kontrolu nad podnikom podnikateľa Diagnostic Products Corporation, ako aj podnikateľ Diagnostic Products Corporation, nad ktorými je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. v roku 2005, síce mnohonásobne prevyšuje zákonom  stanovenú  hranicu 1 200 000 000 Sk, avšak  celkový  obrat  dosiahnutý v Slovenskej republike v tomto období je iba u jedného z účastníkov koncentrácie vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie Siemens AG v sledovanom období bol vyšší ako 500 000 000 Sk a súčasne celosvetový celkový obrat každého z účastníkov koncentrácie presiahol zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 

	Konkrétne údaje o obratoch účastníkov koncentrácie, ktoré sú obsahom spisového materiálu úrad v rozhodnutí neuvádza, nakoľko tieto účastník konania označil ako predmet obchodného tajomstva. 

         Ďalej úrad posudzoval, či podnikateľ Siemens AG postupoval podľa      § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie    je deň uzatvorenia Zmluvy t. j. 26. 4. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Siemens AG neporušil vyššie uvedenú povinnosť.

5. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Účastník konania Siemens AG v oznámení koncentrácie napriek skutočnosti, že aktivity jej účastníkov sa neprekrývajú na žiadnom relevantnom trhu, zadefinoval ako dotknutý trh z tovarového hľadiska relevantný trh vývoja, výroby a predaja imunochemických testovacích súprav. Z geografického hľadiska vo vzťahu k predmetnému tovarovému relevantnému trhu vymedzil územie EÚ/EHP, pričom ako dôvod uviedol skutočnosť, že všetci väčší poskytovatelia imunochemických testovacích súprav pôsobia minimálne na celom území EHP, ak nie celosvetovo a dodávané výrobky sa nelíšia v závislosti od jednotlivých členských štátov.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona          a hlavných činností a aktivít vykonávaných účastníkmi koncentrácie, ktoré sú uvedené v časti 1 – Podnikatelia tohto rozhodnutia (ďalej len „časť 1 rozhodnutia“), pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Ako vyplýva už z časti 1 rozhodnutia, aktivity účastníkov posudzovanej koncentrácie sa nielen na Slovensku ale ani mimo jeho územia neprekrývajú na žiadnom relevantnom trhu, a to tak na horizontálnej ako aj vertikálnej úrovni.

Podnikateľ Diagnostic Products Corporation pôsobí v oblasti in vitro testov (IVD testov), ktoré sa vykonávajú mimo ľudského tela. Používajú sa na meranie látok vo vzorkách tkanív, krvi alebo moču pacienta. 
Podnikateľ Diagnostic Products Corporation konkrétne vyvíja, vyrába a celosvetovo predáva imunochemické testovacie súpravy, pozostávajúce z nástrojov a testovacích látok (reagentov), do zdravotníckych, výskumných a veterinárnych laboratórií. Imunochemické testovacie súpravy tvoria podskupinu IVD testov. Imunochemické testovacie súpravy využívajú technológie založené na imunologickej a molekulárnej biológii. Ich cieľom je presná a rýchla identifikácia a meranie zdravotne relevantných a významných biologických a chemických látok v organizme, ktoré sa často vyskytujú v nepatrných koncentráciách. Ide najmä o hormóny, vitamíny, transportné proteíny, biologické markery vírusov a iných mikroorganizmov, protilátky a. i.

Podnikateľ Siemens AG v sektore IVD alebo príbuzných oblastiach nepôsobí vôbec. Prostredníctvom svojej divízie Medicínska technika (ďalej len „MED“) pôsobí len v oblasti in vivo diagnostiky, ktorá je charakterizovaná aplikáciou diagnostických látok priamo v ľudskom tele alebo na ňom, resp. na jeho povrchu, prostredníctvom elektrických a elektronických prístrojov.
Medzi jeho hlavné výrobky patria zdravotnícke zobrazovacie zariadenia, ako sú röntgen, počítačový tomograf, magnetická rezonancia, molekulárne zobrazovanie a ultrazvuk. MED ďalej dodáva informačné technologické systémy v zdravotníctve, systémy onkologickej starostlivosti, sluchové pomôcky a elektrické prístroje zdravotníckej techniky.

Z uvedeného vyplýva, že in vitro a in vivo diagnostické systémy sa vzájomne odlišujú nielen vzhľadom na používanú technológiu resp. spôsob ich použitia, ale aj vzhľadom na odlišný okruh zákazníkov, nakoľko IVD    testy sa používajú predovšetkým v referenčných a lekárskych laboratóriách, veterinárnych laboratóriách, forenzných a výskumných zariadeniach a zákazníkmi in vivo diagnostických systémov sú prevažne nemocnice, najmä rádiologické a kardiologické pracoviská.  

Na základe uvedených skutočností úrad dospel k záveru, resp. stotožnil sa s názorom účastníka konania, že v danom prípade sa nejedná o zhodné alebo vzájomne zastupiteľné tovary a to tak z pohľadu technologických charakteristík ako aj účelu ich použitia, a teda jedná sa o dva rozdielne samostatné relevantné trhy, na ktorých účastníci koncentrácie pôsobia. 

Vzhľadom na uvedené skutočnosti sa úrad otázkou presného zadefinovania relevantných trhov z tovarového hľadiska ako aj ich priestorového vymedzenia z pohľadu potreby posúdenia predmetnej koncentrácie nezaoberal a ponechal túto otázku otvorenú.

Analýzou predložených podkladov a informácií ďalej úrad zistil, že na účastníkom konania zadefinovanom relevantnom trhu vývoja, výroby a predaja imunochemických testovacích súprav na ktorom pôsobí podnikateľ Diagnostic Products Corporation, ktorý však ako už bolo uvedené vyššie nie je ovplyvneným relevantným trhom, pôsobí na území Slovenskej republiky viacero konkurentov (Abbot, Roche, Bayer, Beckmann Coulter, Johnson & Johnson). Lídrom na predmetnom relevantnom trhu na Slovensku je Roche (Roche Slovensko, s.r.o.), ktorý podľa kvalifikovaného odborného odhadu účastníka koncentrácie, vychádzajúceho z celkovej veľkosti trhu, si dlhodobo udržiava trhový podiel približne 70 %. Trhový podiel účastníka koncentrácie Diagnostic Products Corporation na danom relevantnom trhu v období rokov 2004 a 2005 bol pod 20 % a v roku 2003 bol nulový.   

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Ako uvádza účastník konania v oznámení, akvizícia umožní podnikateľovi Siemens AG rozšíriť svoje v súčasnosti poskytované portfólio v oblasti zdravotníckej techniky a systémov. Prispeje sa tým k umožneniu včasnej a špecifickej diagnostiky a individuálnej liečbe pacienta. Akvizícia podnikateľa Diagnostic Products Corporation umožní podnikateľovi Siemens AG ďalší vývoj integrovaných a na klinickú prax zameraných zdravotníckych systémov, ktoré zlepšia kvalitu a zvýšia účinnosť starostlivosti o pacienta. 

	Na základe zistených skutočností uvedených vyššie, úrad dospel          k záveru, že predmetnou koncentráciou  na Slovensku nedochádza k prekrytiu aktivít jej účastníkov na žiadnom z relevantných trhov na ktorých títo  pôsobia, a to tak na horizontálnej ako aj vertikálnej úrovni. Posudzovanou koncentráciou nedochádza k nijakým štrukturálnym zmenám na žiadnom z relevantných trhov, na ktorých jej účastníci pôsobia, a teda koncentrácia nevytvára ani neposilňuje dominantné postavenie podnikateľa Siemens AG na žiadnom relevantnom trhu, ktorého dôsledkom sú významné prekážky efektívnej súťaže na relevantnom trhu.

Podľa § 33 zákona úrad prostredníctvom právneho zástupcu vyzval listom č. 3176/PMÚ SR/200. zo dňa 13. 7. 2006 účastníka konania Siemens AG, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 17. 7. 2006 pod číslom 3223/2006, v ktorom uviedol, že nemá žiadne námietky k podkladom rozhodnutia v predmetnej veci ako ani k spôsobu ich zistenia a nemá žiadne doplňujúce návrhy.

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Dušan Valo
                                                              riaditeľ odboru koncentrácií

Rozhodnutie sa doručuje:

JUDr. Martin Nedelka
advokát 
Zámocká 30
811 01 Bratislava